AlexejDobrolubov/national_council_slovak_2010 huggingface dataset:
33. schôdza NR SR - 7.deň - B. popoludní
Dátum: 2025-04-03
Poslanec: Kleinert, Dana (PS)
Druh vystúpenia: Vystúpenie s faktickou poznámkou

25. Ďakujem pekne. Týmto by som chcela pozdraviť aj pani ministerku Šimkovičovú. Som tu tak dávala také stávky, že či príde, keďže teda padla otázka na ňu a na mňa. Napriek vzdialenosti pultíku teda vidíme, že neprišla, lebo jej interakcia s ľuďmi, ktorí rozumejú kultúre, je zatiaľ teda nulová. Ale ďakujem vám, pán minister, že ste teda ju zaskočili. Moja druhá otázka doplňujúca je, a poprosila by som ju teda písomne od pani ministerky, rozumiem, že vy mi nebudete musieť vedieť odpovedať, je, že prečo sa zrušilo aj výberové konanie na riaditeľa/riaditeľku Slovenského národného divadla, a to vrátane druhého kola, ktoré ani neprebehlo. Ďakujem pekne za odpoveď a poprosím vás písomne, aj tú prvú odpoveď by som poprosila písomne. Ďakujem.
23. schôdza NR SR - 1.deň - B. popoludni
Dátum: 2024-11-26
Poslanec: Kleinert, Dana (PS)
Druh vystúpenia: Vystúpenie s faktickou poznámkou

56. Ďakujem pekne. No ja by som chcela práve tiež upriamiť pozornosť na to, že aké bude zadanie, ako má byť užívateľsky prístupný aj ten systém, lebo od toho zadania sa bude všetko odvíjať. A ja sa trochu obávam, že aké zadanie dá táto vláda alebo minister vnútra, ktorý stojí s vodným delom na hraniciach, kde je nula migrantov, alebo sa tu rozprávajú rôzne hoaxy o migrantoch a podobne. Čiže ja sa obávam toho, že to zadanie nemusí byť správne, a verím, že teda snáď sa mýlim. Naozaj by som sa veľmi chcela mýliť, pretože my naozaj potrebujeme tu ľudí, ktorí sú zo zahraničia, je úplne jedno z akej krajiny, a potrebujeme ich naozaj na všetkých úrovniach a je to od učiteľov až po akúkoľvek robotnícku profesiu. Tie legendy o tom, ako napríklad, možno ste to aj videli, keď si nájdete RTVS ešte, myslím, a všetky televízie robili o tom reportáž, ako deti z gymnázia sa išli v noci postaviť pred cudzineckú políciu do radu, aby mohli zabezpečiť miesto pre svoju pani učiteľku, ktorú mali vyhostiť do zahraničia, lebo teda takýto mala problém, že sa jednoducho nevedela ani len na radu dostať. Toto sa ďalej pokračuje aj s týmto systémom, kedy presne takto sú školy, ktoré si zúfalo trhajú vlasy a presne hľadajú cez Bazoš a iné takéto pokútne zdroje, aby mohli svojich učiteľov u nás k nám prihlásiť, aby vôbec teda tu mohli zostať a mohli ďalej učiť naše deti. Takže ja by som len chcela apelovať na to, aby to zadanie bolo používateľsky prístupné a aby sme sem vítali ľudí zo zahraničia, pretože tí nám budú dávať pridanú hodnotu. Ďakujem veľmi pekne.
22. schôdza NR SR - 5.deň - B. popoludni
Dátum: 2024-10-28
Poslanec: Kleinert, Dana (PS)
Druh vystúpenia: Vystúpenie s faktickou poznámkou

12. Ďakujem ti, Ondro. Ja by som chcela zareagovať na to, že ono vlastne pani ministerka ako kebyže vošla do miestnosti, kde je nejaká stavebnica poskladaná a ona to, že úplne to proste rozhádže, jedovito nahnevane rozhádže to po celej tej miestnosti a nemá plán B, že ako to postaví naspäť, alebo nekomunikuje, že idem to postaviť naspäť. Jednoducho ako pre mňa je to fascinujúce. A ono sú aj tie konkrétne príklady, o ktorých som hovorila, lebo to, aké rozhodnutia robí napríklad, že odvolá zo dňa na deň riaditeľa Slovenského národného divadla uprostred akcie, kedy sa majú sťahovať dielne, a zároveň tesne pred sezónou a nechá divadlo bez štatutára dlhé týždne je vlastne presne tým dôkazom, že rozhádzať vie každý, ale, ale spraviť to poriadne asi nie. A toto bolo presne ono. A preto to, na čo my sa vieme spoľahnúť, čo si hovoril, že ľudia v kultúre majú ťažké podmienky, a nie je to jednoduché, áno, tam ja napríklad osobne poznám mnohé krajčírky alebo ľudí z obuvníckej dielne, alebo z tej patinačnej dielne a oni v tejto chvíli sedia v tej kaviarni v národnom divadle a povedia, že veď my to urobíme, my to nejako zvládneme, jasné, že pripravíme nejak tú scénu, oni to proste budú robiť, ako sa vraví, v pote tváre, lebo majú lásku k tomu divadlu, čo, bohužiaľ, nemá ministerka kultúry. A na nich sa vieme spoľahnúť. Ja si dokonca myslím, že aj pán Čanecký to myslí v dobrom a rovnako tak naozaj už sme tu viackrát spomenuli, že ani pani Ťapáková to nemá ľahké, ale pani ministerka urobí tak absolútne nekompetentné rozhodnutie, ktoré nemá obdobu, to je, to je proste neuveriteľné, a preto by nemala byť ministerkou kultúry, lebo však my nevieme, čo nás ešte čaká, aké kde sabotáže, v akých inštitúciách. A naozaj sa vieme spoľahnúť len na tých poctivých ľudí, ktorí nakoniec to potom nenechajú padnúť a kľaknúť. Ďakujem.
22. schôdza NR SR - 5.deň - B. popoludni
Dátum: 2024-10-28
Poslanec: Kleinert, Dana (PS)
Druh vystúpenia: Vystúpenie s faktickou poznámkou

8. Ďakujem pekne všetkým, čo ste reagovali. Ja mám niekedy pocit, že pani ministerka Šimkovičová to berie tak osobne, že my sme voči nej osobne zaujatí, ale nám je to naozaj jedno, keby tam bolo iné meno, iný človek a robil by to isté, tak by sme my hovorili to isté. Rovnako by sme sa postavili na obranu rezortu kultúry. Nie je to o vás osobne, pani ministerka. Je to o činoch, ktoré robíte. My sme boli pred rokmi na námestiach aj, vyjadrujúc nespokojnosť, s pani ministerkou Laššákovou. Rovnako sme jasne kritizovali pani Milanovú, ktorá do plánu obnovy dokázala zakomponovať presne nula eur. Ale toto, čo sa tu deje dnes pod vaším vedením, pani ministerka, je absolútne nevídané. A ako som už spomínala, mala som tú možnosť byť na poslaneckom prieskume v Slovenskej národnej galérii a pre mňa to bol zážitok, z ktorého sa spamätávam dodnes, ktorý ani neviem poriadne prerozprávať iným ľuďom, pretože bol tak neprenosný, pretože tam bol pán Bittner a teraz je tam pán Timko ako menovaní riaditelia, ktorí sú tak veľmi mimo, že je to vlastne, to sa nedá popísať. A keď sa aj bavíme o tom, že sú to ľudia čísel, keby sme sa aspoň toho vedeli chytiť, že dobre, že nemusia rozumieť ničomu, kde sú, ale tým číslam. Ale napríklad, keď nám začal pán Bittner hovoriť o tom, ako on chce prenajať Café Berlinka za 180 eur na meter štvorcový mesačne, a že to je určite v pohode pri gastre, prípadne že veď máme tam celé to nádvorie, však tam sa dá sedieť, lebo to môže byť gastro, alebo vy ste tu zopakovala dnes čísla, ktoré on vám dal. Zopakovali, a nevediac, čo čítate. On si tam pletie úväzky s počtom ľudí, napríklad ak sa porovnáva galéria česká a slovenská. Jednoducho, vy absolútne netušíte, o čom hovoríte, tak ako ani ten pán riaditeľ, a toto je to tristné. Nie je to voči vám osobne, je to voči vašej práci.
22. schôdza NR SR - 5.deň - A. dopoludnia
Dátum: 2024-10-28
Poslanec: Kleinert, Dana (PS)
Druh vystúpenia: Vystúpenie s faktickou poznámkou

56. Ďakujem, pán Danko, že ste si ma opäť všimli. Mňa vlastne veľmi mrzia tie vaše nehorázne invektívy, ktoré tu na nás dávate, ktorými nás častujete, kto sme, čo sme. Keby ste si to aspoň pozreli, tak možno by to bolo zaujímavejšie. Ale je to len také hádzanie tuto slov. Ja by som chcela ešte zareagovať na dve veci. Tá galéria a to, že či tam niečo vytopilo alebo nevytopilo. Sám pán dočasný riaditeľ Bittner na otázku novinárov, koľko diel sa zničilo počas povodní, povedal že nula. Tá galéria, je možné, že počas povodní tam zatekalo, ale ono to zatekalo naozaj do viacerých inštitúcií. Ja napríklad mám fotografie, ako tu v Národnej rade zatekalo do našich kancelárii, ako to tam hnije a plesnivie a môžem vám to ukázať. Nie je to dobrá vizitka. Kto teraz odstúpi, by som chcela vedieť. A potom ešte by som chcela jednu vec povedať, pretože trošku by sme si mohli ctiť aj dáta. Keď ste tu hovorili o tom, koľko peňazí ide do knižníc. My sme tu v rámci rozpravy o fonde pre umenie dávali jasné čísla, ktorá sú oficiálne, nájdete si ich ktokoľvek, kedykoľvek. Za rok 2016 až 2023 je najvyššia úspešnosť žiadateľov z fondu pre umenie z Banskobystrického a Žilinského kraja. A zároveň napríklad z 20-miliónového rozpočtu fond prispel v roku 2023 na knižnice sumou 2,2 mil. eur, čo je zhruba desatina. Na tradičnú kultúru fond a neprofesionálne umenie fond prispel viac ako 1,6 mil. eur, na literatúru vyše 1,8 mil., na múzeá a galérie vyše 1,1 mil. Takže, prosím vás, nerozprávajme tu len tak akože halabala. Ja tu neustále tu nás prosím, že v Národnej rade sa, prosím vás, správajme zodpovedne. Ďakujem.
22. schôdza NR SR - 5.deň - A. dopoludnia
Dátum: 2024-10-28
Poslanec: Kleinert, Dana (PS)
Druh vystúpenia: Vystúpenie s faktickou poznámkou

18. Ďakujem. Tak ste sa nám tu, pani ministerka, poľutovali, my sme si to vypočuli, bolo to prekrásne, akurát že to bolo jedno klamstvo za druhým, a mňa teda už moji rodičia aj starí rodičia, aj ja to učím svoje deti, učili, že klamať sa fakt nepatrí. A keď si teda zoberiem, že... budem sa na to pozerať pozitívne, že vy teda akože neklamete a že ste o tom presvedčená, čo ste teraz tu hovorili, tak to jeden z najväčších dôvodov, prečo nemáte zastávať funkciu ministerky kultúry, pretože v tom prípade netušíte, aká je realita, a vlastne je to hrozná hanba aj to, čo ste hovorili aj o napr. tých číslach, aj, aj o Slovenskej národnej galérii, o všetkom, čo ste hovorili, je to vlastne, ja neviem, ja som cítila absolútne prenesenú trápnosť a hanbu, že, že vy riadite sektor, ktorý že úprimne nenávidíte. Vy absolútne nenávidíte ľudí v ňom. To, čo si tu vypočuli ľudia so sektoru kultúry, je žalostné. A vlastne celé toto vaše ľutovanie bolo také aj tragikomické. Áno, vy nám niekedy vyčítate, že my sa niekedy smejeme, ale ono je to vlastne hrozné počúvať, lebo tá úroveň je tak veľmi nízko, a my sme tu v Národnej rade Slovenskej republiky a my tu vlastne počúvame bludy, my tu počúvame ministerku, ktorá nemá šajnu o tom, ako funguje jej rezort, a plus ešte nabrýzga na ľudí z toho rezortu. Ja neviem, ja som toto ešte nikdy nevidela. A do toho ešte nám hovoríte, že máte legitimitu napĺňať váš program. Kde bol váš program pred voľbami? Však nikto o ňom nič netušil (povedané so smiechom) a ste – päťpercentná strana – ledva preliezli do parlamentu, teraz máte ledva tri, takže tu nehovorte o nejakej legitimite, prosím vás.
22. schôdza NR SR - 3.deň - B. popoludni
Dátum: 2024-10-24
Poslanec: Kleinert, Dana (PS)
Druh vystúpenia: Vystúpenie s faktickou poznámkou

85. Ďakujem pekne. Ja by som chcela povedať jednu vec a tá sa v podstate tu tiahne celou tou našou debatou o kultúre už celý rok, a to je to, že my aj s pani Jaurovou neustále upozorňujeme na kroky, ktoré chystá buď ministerka, alebo pán Machala, alebo poslanci z koalície vo veciach kultúry a my neustále upozorňujeme na to, že buď je to nesprávne, nereálne, netransparentné, nedá sa to stihnúť, dáta vám nesedia a toto robíme celý rok. A dokonca aj pán Malatinec priznal v rozhovore, myslím, že pre Denník N to bolo, kde hovoril, že ľutuje, že hlasoval, ako hlasoval pri fonde pre umenie. Teraz vy, pán Michelko, ste povedali, že no nie ste dobrý prognostik. Tak ja vám len toto chcem dať do pozornosti, že my vám to tu nehovoríme preto, že chceme byť nejakí vyslovene proti vám alebo proti vám osobne, ale že to, čo predkladáte, jednoducho nie je profesionálne, nie je to správne, nie je to ani v prospech kultúrnej obce a dokonca ani širokej verejnosti a vlastne celkovo to nie je ani veľmi pro slovenské, čo robíte. A toto ako keby je ďalší paradox, tento bod, ktorý tu teraz preberáme. Takže, prosím vás, ja by som len chcela to nasvietiť, že počúvajte nás, my naozaj si nevymýšľame, naozaj vieme, o čom hovoríme, máme podklady, máme dáta, rozmýšľame a rozhodujeme profesionálne, tak naozaj nás počúvajte, lebo robíte iba zle potom aj kultúrnej obci, aj všeobecne verejnosti. Toto ma veľmi mrzí. Ďakujem.
22. schôdza NR SR - 1.deň - A. popoludni
Dátum: 2024-10-22
Poslanec: Kleinert, Dana (PS)
Druh vystúpenia: Vystúpenie s faktickou poznámkou

152. Ďakujem pekne, Ondro, vo všetkom s tebou súhlasím a keďže návrh nám tu prečítala pani ministerka kultúry, chcela by som teda ešte teba doplniť v tom, že využívam na pripomenutie fakt, že mzdy v sektore kultúry a kreatívneho priemyslu sú 15 % pod úrovňou priemernej mzdy a tento faktor sa ešte zhorší, ak si pripomenieme, že kvalifikácia týchto osôb v sektore kultúry sú väčšinou, alebo vo veľkej miere vysokoškolsky vzdelaní ľudia druhého stupňa a to potom robí, a to si myslím, že by bolo veľmi fajn, keby pani ministerka kultúry počúvala, lebo to robí o 535 eur nižší plat priemerne ako osoby s rovnakým dosiahnutým vzdelaním v iných sektoroch. Myslím si, že to by mala riešiť pani ministerka prioritne. Pani ministerka kultúry tiež ignoruje výzvu na stretnutie so štrajkovým výborom Otvorenej kultúry, ktorý zahŕňa 4-tisíc ľudí, 400 organizácií, viac ako 157 miest na Slovensku, ktorí žiadajú okamžitú finančnú stabilizáciu sektora s dôrazom na zlepšenie finančného ohodnotenia pracujúcich a ich sociálneho zabezpečenia, a to naprieč škálou zriaďovaných a nezriaďovaných inštitúcií, jednotlivcov, jednotlivkýň, či už majú status zamestnancov, zamestnankýň alebo SZČO. Myslím si, že toto by mala pani ministerka urgentne riešiť. Takže ďakujem ti, Ondro, že si nasvietil tento problém, problém financovania cirkví a teda aj to, čo sa nás týka v rámci ešte toho posledného nesplneného sľubu po novembri a teda pripomínam, že pani ministerka by mala riešiť prioritne platy a podmienky ľudí, za ktorých je v ministerstve, na ministerstve zodpovedná a tí v tejto chvíli majú o 535 eur ešte priemerne nižší plat, ako je priemer. Ďakujem pekne.
19. schôdza NR SR - 9.deň - B. popoludni
Dátum: 2024-09-25
Poslanec: Kleinert, Dana (PS)
Druh vystúpenia: Vystúpenie s faktickou poznámkou

10. Ďakujem pekne. Ja by som sa vám, pani Dlugošová, chcela veľmi pekne poďakovať za vašu prácu. Rozhodne nebolo jednoduché ten úrad spúšťať, zvlášť myslím, že to bolo v dobe covidu, a rozhodne nie je jednoduché ho aj udržať, zvlášť v dnešnej dobe, kedy dôvera v inštitúcie v našej spoločnosti je veľmi silno atakovaná a vidíme to tu od nástupu tejto vlády, a tým pádom ja sa obávam, že aj tie čísla, ktoré ste spomenuli, že sú nízke, čo sa týka nahlasovania, budú ešte nižšie a, bohužiaľ, bude trvať veľmi dlho po tejto vláde veľa vecí ďalších opravovať, najmä tú dôveru, to pôjde veľmi ťažko. Chcela by som aj ako vicestarostka v Starom Meste povedať, že ja veľmi vítam úrad, ktorý zastupujete, a tú jeho prácu, pretože my sa snažíme práve v ľuďoch nášho úradu vzbudzovať ten, naozaj tú dôveru v tom, že sa nemusia báť čokoľvek aj nahlásiť, pretože ľudia v bezpečnom prostredí podávajú rozhodne lepší výkon a ten vzťah k inštitúcii je neporovnateľne iný ako pracovný vzťah k inštitúcii, ktorej nedôverujú alebo kde nedôverujú svojmu vedeniu, prípadne jeho krokom. Takže za mňa by som vám chcela ešte raz veľmi pekne poďakovať za tú správu. Je veľmi zvláštne, že ju preberáme až v septembri, ale zase, opäť raz si môžme povedať, že táto vláda mala úplne iné problémy, ako vypočuť si informácie o činnosti vášho úradu. Za mňa ešte raz ďakujem pekne.
33. schôdza NR SR - 2.deň - A. dopoludnia
Dátum: 2025-03-26
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

81. Toto zariadenie nejako nefunguje. Som hlasoval dokázateľne a ma vykázalo, že som nehlasoval, ale dobre. Ja len toľko. My sme na výbore boli, naozaj nenecháme sa do tohto vtiahnuť. Ja som bol predseda zdravotníckeho výboru minulé volebné obdobie. Pán minister, poslanci, ktorí tuná teraz sedia, prišli, nakukli do výborovej miestnosti, nebola tam uznášaniaschopná väčšina vládnych poslancov, odišli preč a nechali výbor neuznášaniaschopný. To isté sa stalo teraz. My sme tam boli, táto procedúra prebehla, pretože ste si nevedeli zabezpečiť dostatok vlastných poslancov a následne sme vošli do výborovej miestnosti a o zákone sme diskutovali, samozrejme, bez vás. Tiež chcem povedať, že vy síce diskutujete, ale pozrite sa, čo jedna komora napísala o tom vašom diskutovaní: „Je nám veľmi ľúto, že pán minister Šaško, ktorý na osobnom stretnutí v decembri pôsobil ako dôveryhodný zástupca ľudu vo verejnej funkcii, nedostal svojmu slovu a nezabezpečil, aby ním riadení ministerskí úradníci dodržali dohodu. Nedodržiavanie dohôd zo strany konkrétnych osôb na ministerstve zdravotníctva však nie je prekvapivé. Poznáme ho my i ostatné zdravotnícke komory z minulosti. Úradníci v štátnej správy by tu mali byť pre riešenie potrieb všetkých občanov, nielen im blízkym ľuďom." Takže toľko práve z listu, ktorý sme dostali od Slovenskej komory psychológov aj k ďalšiemu zákonu, ktorý tu budeme prerokovávať.
30. schôdza NR SR - 2.deň - A. dopoludnia
Dátum: 2025-02-05
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

62. Ja som sa k tomu dostal v rozprave, ale v podstate doteraz to tu nikto nejako nerozoberal, vy ste sa opäť k tomu prihlásili. Pýtam sa, že prečo 50-percentné úväzky sú akurát tým bodom zlomu? Však predsa logické by bolo, aby tí lekári, ktorí majú na papieri vysoké úväzky v nemocniciach a chodia potom ešte k súkromníkom pracovať, práve aby títo to nerobili, nie, aby pracovali v tej nemocnici naplno. Pôvodne to bolo myslené, aspoň ja som to tak pochopil, že tí, ktorí majú ešte iné úväzky, však tí nepotrebujú tú valorizáciu, ale toto mi príde úplne zvláštny návrh. To znova odborári asi chceli, lebo oni veľmi dobre vedia, koľko tých lekárov takých je. A plus keď niekto bude oscilovať okolo 50 %, tak si vybaví 51 %, no a potom tí, čo budú mať tie nizučké úväzky v nemocniciach, to sú tí, čo vyťahujú najmä tých pacientov z nemocníc k tým súkromníkom, tak tým to aj tak bude jedno. Takže opäť, neviem, to by chcelo prediskutovať, ale tento návrh sa mne osobne vôbec teda nepozdáva.
30. schôdza NR SR - 2.deň - A. dopoludnia
Dátum: 2025-02-05
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

40. No, je to slabosťou lídra, keď sa neustále vyhovára na svojich predchodcov, najmä keď za, keď jeho strana riadi zdravotníctvo už jeden a pol roka a spôsobila takmer jeho kolaps. Pán minister, dnes tu sedíme vďaka amaterizmu vašej vlády, ktorá toto celé svojou arogantnosťou a arogantným spôsobom vládnutia spôsobila. Áno, máte pravdu, memorandum bolo zapísané alebo podpísané vládou, ale viete kedy? V roku ´22, koncom roku ´22 ministrom Lengvarským. A viete, koľko tam on bol? Začiatkom roku ´23 sa porúčal, pretože buď účelovo sabotoval výstavbu Rázsoch, alebo bol totálne neschopný. Potom následne na ministerstvo zasadol, viete kto? Pán exminister Palkovič, ktorého vy ste dali na Úrad pre dohľad nad zdravotnou starostlivosťou ako šéfa, a potom ho vystriedala vaša pani ministerka Dolinková a teraz ste tam vy. Pán minister, prosím vás, prestaňte sa neustále vyhovárať na vašich predchodcov. Aj pán Palkovič v podstate sa môže nazvať vaším predchodcom, pretože je to zjavne váš nominant. Tak obracajte sa potom niekde inde, ale je to, je to, hovorím, slabosťou lídra. Vy si máte robiť svoju robotu. Tiež chcem povedať, viete, prečo je v takom stave DRG, v akom je? Pretože ja som ho zobral z Úradu pre dohľad nad zdravotnou starostlivosťou, kde sa s ním nerobilo aleže absolútne nič. Najal som expertov z Nemecka a zamestnali sme Angeliku Szalayovú, aby sa DRG začalo poriadne robiť na ministerstve zdravotníctva, za mojej éry. A preto je teraz DRG tam, kde je. Viete, keď sa chválite, že staviate nemocnice, viete, koho je to zásluha? No vašich predchodcov, ktorí vybavili financie a začali s celou výstavbou. Vy sa teraz môžte chodiť chváliť a môžte sa chodiť... (Prerušenie vystúpenia časomerom.)
30. schôdza NR SR - 1.deň - B. popoludni
Dátum: 2025-02-04
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

95. Ďakujem pekne za faktické. Ja mám tiež taký pocit, kolegovia, najmä pri tých normatívoch, že táto vláda sa teší, keď môže opravovať svoje vlastné zákony, pritom už teraz sa vie, že áno, ten zákon o normatívoch, ktorý si ide teraz schváliť, sa bude musieť naozaj možno už o pár mesiacov opravovať, pretože sú to staré normy, nesedia nám do OSN-ky. Napriek tomu úplne v pohode to sem prinášajú a žiadajú nás dokonca o podporu. To je naozaj že neuveriteľné a toto je spôsob vládnutia, toto je spôsob vládnutia tejto vládnej garnitúry.
23. schôdza NR SR - 12.deň - B. popoludní
Dátum: 2024-12-11
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

53. Ďakujem pekne. Michal, veľmi som rád, že si prečítal ten list pani primárky. Áno, aj ja som spomínal vo svojej rozprave, žien pracuje v zdravotníctve väčšina. Je to viac ako 65 %. Sú to naozaj statočné ženy lekárky, ktoré naozaj idú urobiť pre toho pacienta maximum, a veľmi dobre vieme, že ženy špeciálne sa vedia nasadiť pre pacientov. A tieto ženy ide pán minister týmto zákonom kriminalizovať a posielať do basy. Dobre si povedal alebo nie, nepovedal si, ale dobre to pani primárka popísala, aké sú podmienky financovania práve tých veľkých nemocníc, kde sú častokrát štátni nominanti, pajáci, ktorí keby sa aj snažili pritlačiť na poisťovne, nemôžu si to dovoliť. A následne majú výhražný telefonát z ministerstva, že zmluvy podpísať musia. Toto je svedectvo veľmi dôležité a ja musím potvrdiť, že to tak bolo. Ja dokonca si pamätám na svojich nominantov, ktorých som dal, ktorí tlačili, viem, že na poisťovňu Dôveru a vyhrážali sa, že nepodpíšu zmluvy a musia mať skrátka vyššie platby, keď neustúpili, lebo vtedy som bol minister ešte ja, tak išli dole hneď po tom, ako ja som odišiel ako minister. Samozrejme, tá Dôvera im nakoniec ustúpiť musela, pretože tie nemocnice zazmluvnené musia byť. Ale keď to vyskúšali, tak bol obrovský tlak na ich okamžité odvolanie. A toto je to, čo odborári sa snažia riešiť. Snažia sa riešiť problémy týchto koncových nemocníc a chcú konečne transparentné financovanie, aby dostali zaplatené to, čo si reálne za svoje výkony zaslúžia. Ďakujem.
23. schôdza NR SR - 12.deň - B. popoludní
Dátum: 2024-12-11
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

26. Ďakujem za faktické poznámky, kolegovia. Áno, hrozí, že pre záujmy Penty, ktorej aj bývalá ministerka Dolinková výrazne drukovala, nebude mať Slovensko koncovú nemocnicu. Pán minister aj vďaka tlaku odborárov by to teraz mohlo skúsiť zvrátiť. Obávam sa však, že pre záujmy tohto oligarchu, ktorému Rudolf Zajac dal šiť reformu na mieru, Slovensko stratí šancu vybudovať v Bratislave takúto koncovú nemocnicu pre nedostatok personálu. Áno, svojich ľudí omilostili spod ťažkých trestných činov, zdravotníkov, keď sa rozhodnú, že nebudú poslúchať a nepodvolia sa diktátu, budú posielať do basy. No a čo sa týka financií, tak naozaj nevychádza mi to ináč ako to, že Robert Fico s ministrom Kamenickým a áno, aj s ministrom Kaliňákom mučia ministra Kamila Šaška tým, že mu nechcú dať nejakých smiešnych 20 mil., aby vyhovel odborárom. Mohol mať na stole sociálny zmier a mohol ďalej rokovať aj o ostatných bodoch. Je to naozaj smiešne a som zvedavý, ako ďalej táto hra koalície so zdravotníkmi a vôbec celkovo s obyvateľmi tejto krajiny bude pokračovať.
23. schôdza NR SR - 12.deň - A. dopoludnia
Dátum: 2024-12-11
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

32. Ďakujem pekne. Mišo, výborné vystúpenie. Krásny príklad, krásny príklad, 700 mil. eur navyše na zbrojenie a presne, Robert Fico má byť teraz tu, bojovať za zdravotníctvo a za zdravotníkov a on v Brazílii s Kaliňákom kupujú vojenské lietadlá, navyše podobné, relatívne nové máme tu na Slovensku, nádherný príklad. A oni sa nehanbia absolútne arogantne, bez diskusie so zdravotníkmi im v rámci konsolidačného balíčka, áno, presne na tých 700 mil. do armády zobrať 259 mil. eur. Potom postupne cúvajú, teda, okej, akože ešte vám dáme trošku viac, trošku viac, trošku viac, že sa nehanbia. Naozaj, že sa nehanbia. A teraz im to stojí na pár desiatok miliónov eur, ktoré zobrali v podstate nelekárskym profesiám, pretože o lekárov sa tam skoro vôbec nejedná, však tí majú zmluvy garantované v rámci pracovnoprávnych zmlúv, a budú si tvrdohlavo stáť na tom, že im to nechcú navýšiť. Však my dáme znova do tohto návrhu zákona ďalší pozmeňovák, už, myslím, piaty v poradí, aby im to vrátili a nech sa konečne naozaj pán minister Šaško prestane vyhovárať a nech rieši problémy zdravotníctva, pretože odborári mu dali krásny návod na to, ako sa to robiť dá.